古意四首  其三
作者：方一夔
朝代：宋

paragraphs: 秦皇滅諸儒，若人媚幽獨。
偶來得名山，依山結茅屋。
希聲陶淳風，無意蘄絕俗。
兒孫日以遠，幾見碧桃熟。
漁郎從何來，延緣寒溪綠。
茲遊窺天祕，平生未經目。
頗見有此容，父老邀我宿。
清談略晉魏，世路嗟翻覆。
淹留信可樂，離念苦羈束。
幡然理回棹，瑟瑟風吹足。
往來記行迹，溪路三四曲。
機心不自閟，何事驚麋鹿。
回首不逢人，白雲渺空谷。